[pic] | EUROOPA ÜHENDUSTE KOMISJON |

Brüssel 6.3.2009

KOM(2009) 109 lõplik

2006/0088 (COD)

KOMISJONI TEATIS EUROOPA PARLAMENDILE, mis esitatakse EÜ asutamislepingu artikli 251 lõike 2 teise lõigu alusel ning mis käsitleb

nõukogu ühist seisukohta ettepaneku suhtes võtta vastu Euroopa Parlamendi ja nõukogu määrus, millega muudetakse viisasid käsitlevaid ühiseid konsulaarjuhiseid diplomaatilistele ja konsulaaresindustele seoses biomeetria kasutuselevõtmisega ning viisataotluste vastuvõtmise ja menetlemise korraldamise sätete lisamisega

(komisjoni esitatud)

2006/0088 (COD)

KOMISJONI TEATIS EUROOPA PARLAMENDILE, mis esitatakse EÜ asutamislepingu artikli 251 lõike 2 teise lõigu alusel ning mis käsitleb

nõukogu ühist seisukohta ettepaneku suhtes võtta vastu Euroopa Parlamendi ja nõukogu määrus, millega muudetakse viisasid käsitlevaid ühiseid konsulaarjuhiseid diplomaatilistele ja konsulaaresindustele seoses biomeetria kasutuselevõtmisega ning viisataotluste vastuvõtmise ja menetlemise korraldamise sätete lisamisega

1. TAUST

Ettepaneku Euroopa Parlamendile ja nõukogule edastamise kuupäev (dokument KOM(2006)[269] (lõplik) – [2006]/[0088](COD): | 31. mai 2006 |

Euroopa Parlamendi arvamuse kuupäev, esimene lugemine: | 9. juuli 2008 |

Ühise seisukoha vastuvõtmise kuupäev: | 5. märts 2009 |

2. KOMISJONI ETTEPANEKU EESMÄRK

Ettepaneku eesmärk on anda liikmesriikidele õiguslik alus kohustuslike biomeetriliste tunnuste – näokujutise ja kümne otsevajutusega sõrmejälje – kohta andmete kogumiseks viisataotlejatelt ja luua õiguslik raamistik liikmesriikide konsulaaresinduste töö korraldamiseks ja nende omavaheliseks koostööks, et tagada viisainfosüsteemi (VIS) rakendamine.

3. MÄRKUSED ÜHISE SEISUKOHA KOHTA

Nõukogu ühine seisukoht sisaldab kompromisslahendust, milleni jõudsid Euroopa Parlament ja nõukogu pärast kõnelusi, mis järgnesid Euroopa Parlamendi arvamuse vastuvõtmisele esimesel lugemisel 9. juulil 2008 ning kolmepoolsele poliitilisele dialoogile, mis toimus 2. detsembril 2008.

Ühine seisukoht on põhimõtteliselt kooskõlas komisjoni algse ettepaneku põhieesmärkidega. Selles on arvestatud Euroopa Parlamendis esimesel lugemisel vastuvõetud peamisi muudatusettepanekuid, mis täiendavad ja täpsustavad õiguslikku raamistikku liikmesriikide konsulaaresinduste töö korraldamiseks ja nende omavaheliseks koostööks viisataotluste vastuvõtmisel ja menetlemisel.

Põhilised sisulised erinevused ühise seisukoha ja komisjoni algse ettepaneku vahel on järgmised:

- Vanuse alampiir sõrmejälgede võtmisel.

Komisjoni algne ettepanek nägi ette sõrmejälgede võtmise viisataotlejatelt, kes on vähemalt kuueaastased, kuid ühise seisukoha tekstis on esialgseks vanuse alampiiriks kehtestatud 12 aastat. Nimetatud alampiir vaadatakse läbi, kui selguvad tulemused, mida annab uuring, mille komisjon on kohustunud teostama Euroopa Parlamendi taotlusel.

- Väliste teenuseosutajate kasutamine viisataotluste vastuvõtmisel.

Täpsustatud on eritingimusi, mille kohaselt liikmesriigid võivad kasutada väliseid teenuseosutajaid, ning miinimumnõudeid, mis peavad sisalduma liikmesriigi ja välise teenuseosutaja vahelist suhet reguleerivas juriidilises dokumendis.

Vahetult konsulaaresindusse pöördumise õiguse asemel on ette nähtud võimalus võtta viisataotlejatelt täiendavat teenustasu, hoolimata ühiste konsulaarjuhiste 12. lisas sätestatud eranditest. Täiendav teenustasu peab olema proportsionaalne kuludega, mida väline teenuseosutaja kannab seoses temale antud ülesannete täitmisega, ning kohaliku konsulaarkoostöö raames tuleks teha pingutusi selle ühtlustamiseks.

Kõnealune summa ei tohi olla suurem kui pool ühiste konsulaarjuhiste 12. lisas sätestatud tasust.

- Aukonsulid

Ühise seisukoha tekst võimaldab aukonsulitel viisataotlusi vastu võtta ning biomeetrilisi andmeid koguda. Aukonsulite suhtes, kellel ei ole riigiteenistuja staatust liikmesriigis, mida nad esindavad, kohaldatakse samasuguseid eeskirju kui need, mis kehtivad väliste teenuseosutajate suhtes.

- Turvatud andmeedastus

Asjaomased sätted kirjeldavad õiguslikku ja praktilist korda turvatud andmeedastuseks liikmesriikide vahel, samuti väliste teenuseosutajate ja liikmesriikide vahel, eelkõige kolmandates riikides, kus andmete krüptimine on keelatud.

Ettepanekuga nähakse ette olulised andmekaitsetagatised ning kinnitatakse liikmesriikide vastutust selles valdkonnas.

Arvestatud on ka parlamendi muudatusettepanekuid dokumendi sõnastuse parandamiseks.

4. KOKKUVÕTE

Komisjon nõustub ühise seisukohaga, kuna see sisaldab ja täiendab komisjoni algse ettepaneku põhipunkte ning Euroopa Parlamendi esitatud peamisi muudatusettepanekuid.